Sewe vas ná noodlottige skietvoorvalle by twee skole | Maroela Media
Vuurwapens waarop beslag gelê is. Foto: SAPD
Skietvoorvalle by twee skole in KwaZulu-Natal het onder meer die lewe van 'n skoolhoof geëis en sewe verdagtes is sedertdien in hegtenis geneem.
'n 26-jarige vrou wat as 'n nakomingsbeampte gewerk het, is Vrydagoggend op die perseel van 'n skool in Maphumulo doodgeskiet. Die verdagtes het van die toneel gevlug en die polisie is ontbied.
Volgens brig. Jay Naicker, polisiewoordvoerder, het beamptes twee mans wat met 'n haelgeweer en 'n mes gewapen was, in 'n woud voorgekeer. Een van die verdagtes is noodlottig gewond deur die polisie en die ander een is in hegtenis geneem.
Die polisie het op die wapens beslag gelê. Die verdagte sal binnekort in die Maphumulo-landdroshof verskyn op aanklag van moord, poging tot moord en die onwettige besit van 'n vuurwapen en ammunisie.
Ammunisie en selfone waarop beslag gelê is. Foto: SAPD
In die ander voorval is 'n 46-jarge skoolhoof Vrydagmiddag by 'n skool in Msinga doodgeskiet. Die verdagtes het in 'n wegkommotor op die vlug geslaan. Die motor is kort daarna enkele kilometer van die toneel gevind waar dit aan die brand gesteek is.
"Die verdagtes het toe na bewering 'n onderwyser voorgekeer wat op pad huis toe was en in haar voertuig gevlug. Die polisie het die voertuig in die KwaDolo-reservaat in Greytown onderskep en ses mans is in hegtenis geneem. Die polisie het op 'n R5-geweer, twee rewolwers, ammunisie asook agt selfone en die gekaapte voertuig beslag gelê.
Die ses verdagtes, tussen 26 en 38 jaar oud, sal binnekort in die Greytown-landdroshof verskyn op aanklag van moord, kaping en die onwettige besit van vuurwapens en ammunisie. Die vuurwapens waarop beslag gelê is sal vir ballistiese toetse gestuur word om te bepaal of dit in die uitvoering van enige ander misdade gebruik is.
Kwazi Mshengu, LUR vir onderwys in KwaZulu-Natal, het gesê die skoolhoof is glo in sy kantoor ten aanskoue van onderwysers en leerders doodgeskiet. 'n Afvaardiging van senior amptenare is reeds na die skool gestuur om meer inligting in te samel en die nodige ondersteuning te bied.
Goeie genade nog moord en dood! Die kriminele is opgelei en slim dis skrikwekkend verby. Ons is nêrens veilig nie ook nie ons kinders nie.
Sterkte vir almal en ek hoop daai kinders en onderwysers kry sielkundige bystand so iets bly altyd by 'n mens!